《石室》
宋代·李石

来为人所爱，去为人所思。
君看文与高，慈惠蜀之师。
至今窟中像，凛凛建立时。
知非伯有室，定是桐乡祠。
蜀人爱二公，远与千载期。
其间几灰劫，付与一炬吹。
保此岁峥嵘，不动山四维。
东家好邻里，岂任恶少窥。
祠前二古柏，外乾中不萎。
勿作剪伐想，恐是神明遗。
可怜墙壁间，峨冠剑拄颐。
烈士不平气，好在淮西碑。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。